Reusedwelmvonds in vragmotor versteek’n Nuut ingeboude kompartement in die vragmotor moes oopgesny word om by die dwelms uit te kom. (Foto: Verskaf) Drie persone is in hegtenis geneem toe die Valke Woensdag ŉ vragmotor in KwaZulu-Natal voorgekeer het. Die vragmotor het 342,5 kg versteekte heroïen met ŉ beraamde straatwaarde van R87,5 miljoen vervoer. Simphiwe Mhlongo, woordvoerder van die Valke, sê ’n vragmotor is in Hluhluwe voorgekeer waarna die Valke in samewerking met die misdaadintelligensie-eenheid van Mpumalanga op byna 250 pakke heroïen afgekom het wat in die vragmotor versteek was. Die vragmotor was van Mosambiek via Swaziland na KwaZulu-Natal onderweg. Die pakke heroïen was in ’n nuut ingeboude kompartement in die vragmotor versteek. Die kompartement moes oopgesny word om toegang tot die dwelms te bied. Die bestuurder van die vragmotor en twee passasiers is in hegtenis geneem en sal binnekort in ’n hof verskyn. Lt.genl. Godfrey Lebeya, nasionale hoof van die Valke, het die inhegtenisnemings verwelkom. “Dit is kommerwekkend om jou voor te stel hoeveel lewens vernietig sou word deur verslawing en misdaad wat veroorsaak sou word deur die gebruik van hierdie ernstige dwelmmiddels.” Die dwelms waarop daar beslag gelê is. (Foto: Verskaf)